**Doktorantūros temų konkurso tvarka**

**(išrašas iš Doktorantūros reglamento)**

1. Doktorantūros temas siūlo pretendentai į doktorantų vadovus. Rekomenduojama siūlyti ne daugiau dviejų temų.
2. Pretendentas į temos vadovus turi tenkinti FTMC nustatytus **vyresniojo mokslinio darbuotojo** kvalifikacinius reikalavimus, vienu metu vadovauti ne daugiau kaip penkiems doktorantams.
3. Pretendentai Doktorantūros komitetui teikia:
	1. paraišką, kurioje nurodomas numatomo disertacinio darbo pavadinimas ir jo aprašas, atskleidžiantis temos aktualumą, mokslinį naujumą, perspektyvumą, ir darbo atlikimo galimybes; paraiškoje, esant galimybei, nurodomi numatomi kandidatai į doktorantūrą; paraiškai turi pritarti FTMC akademinio padalinio, kuriame bus vykdoma doktorantūra, vadovas;
	2. paraiškoje pretendentas į vadovus nurodo: FTMC padalinyje, kuriame bus vykdoma doktorantūra, einamas pareigas; svarbiausias pastarųjų penkių metų mokslines publikacijas. Jei pretendentas yra pastaraisiais 5 metais vadovavęs doktorantui, nebaigusiam doktorantūros studijų ar negavusiam po studijų daktaro laipsnio, trumpai paaiškinamos tokio įvykio priežastys.
	Paraiškos apimtis – ne daugiau dviejų A4 puslapių. (Paraiškos šablonas patalpintas FTMC interneto svetainėje.). Paraiška teikiama FTMC Doktorantūros skyriui (Saulėtekio al. 3, C424 kab., el. paštas  kristina.plauskaite@ftmc.lt, tel. (85) 264 1954, 266 1646 arba D317 kab., el. paštas rasa@ftmc.lt, tel. 85 2619652).
4. Doktorantūros komitetas tvirtina konkursui teikiamas doktorantūros temas, kurios užtikrina aukštą tarptautinį mokslinių tyrimų lygį, įvertinant temos aktualumą, naujumą, perspektyvumą, temos įgyvendinimo galimybes bei vadovo kompetenciją.
5. Doktorantūros komitetai sudaro siūlomų temų sąrašus (kuriuose temos nėra reitinguojamos; sąrašai sudaromi abėcėlės tvarka) ir perduoda FTMC Doktorantūros skyriui.
6. FTMC Doktorantūros skyrius teikia temų sąrašus FTMC Direktoriui.
7. Doktorantūros komitetas siūlo FTMC Direktoriui priėmimo į doktorantūrą komisijų narius.
8. FTMC Direktorius skelbia priėmimo į doktorantūrą konkursą ne vėliau kaip prieš mėnesį iki konkurso pradžios. Doktorantūros temų sąrašai, priėmimo į doktorantūrą tvarka ir komisijos yra tvirtinami FTMC Direktoriaus įsakymus ir skelbiami FTMC interneto svetainėje.